Aug 13,2015
హైదరాబాద్‌ ఎయిర్‌పోర్ట్‌లో ఇక ఈ-బోర్డింగ్‌
          హైదరాబాద్‌: 'జీఎంఆర్‌ హైదరాబాద్‌ అంతర్జాతీయ విమానాశ్రయం' (జీహెచ్‌ఐఏఎల్‌) మరో అరుదైన ఘనతను దక్కించుకొంది. దేశంలోనే మొట్టమొదటి సారిగా డొమెస్టిక్‌ ప్యాసెంజర్ల కోసం పూర్తిస్థాయి ఈ-బోర్డింగ్‌ సౌకర్యాన్ని అందుబాటులో ఉంచేందుకు అనుమతులను సాధించింది. ఈ- బోర్డింగ్‌ వల్ల పలు రకాల చెకింగ్‌లకు చెక్‌పెట్టేలా పూర్తిస్థాయి అటోమేటెడ్‌ వ్యవస్థతో పేపర్‌ ప్రమేయమే లేకుండా విమానాశ్రయంలోకి చెకిన్‌ అయ్యేందుకు వీలు పడుతుంది. దేశీయ ప్రయాణాలను సాగించే వారి కోసం త్వరలోనే దీనిని పూర్తిస్థాయిలో అందుబాటులోకి తేనున్నట్లుగా సంస్థ ఒక ప్రకటనలో తెలిపింది. ఇటీవలి కాలంలో హైదరాబాద్‌ ఎయిర్‌పోర్టులో ప్రయోగాత్మకంగా ఈ విధానాన్ని అమలు చేసిన సంగతి తెలిసిందే. పైలెట్‌ ఈ-బోర్డింగ్‌ విధానంలో విజయవంతం కావడంతో తమకు విమానయానశాఖ పరిధిలోని 'కమీషనర్‌ ఆఫ్‌ సెక్యూరిటీ సివిల్‌ ఏవియేషన్‌', 'బ్యూరో ఆఫ్‌ సివిల్‌ ఏవియేషన్‌ సెక్యూరిటీ'లు ఈ-బోర్డింగ విధానానికి అనుమతులను మంజూరు చేసినట్లు జీహెచ్‌ఐఏఎల్‌ వివరించింది. ఈ కొత్త విధానంతో ప్రయాణికుడు విమానాశ్రయంలోకి అడుగుపెట్టేందుకు కేవలం ఒక మొబైల్‌ ఈ-బోర్డింగ్‌ కార్డు, ఆధార్‌ కార్డు నంబర్‌ ఉంటే సరిపోతుందని సంస్థ తెలిపింది.
మీ స్నేహితులకు రికమెండ్ చెయ్యండి